Title: PREZÍDIUM POLICAJNÉHO ZBORU
Author: MV SR
Last saved by: tapferova

Dôvodová správa

Všeobecná časť

	Novela zákona o obecnej polícii bola Národnou radou Slovenskej republiky schválená uznesením č. 376 zo dňa 2. júla 2003 a v Zbierke zákonov Slovenskej republiky bola uverejnená pod č. 333/2003 Z. z. Ustanovenia § 25 ods. 7 a § 26 ods. 6 zákona predpokladajú, vydanie nariadenia vlády Slovenskej republiky, ktorým sa upraví  

a)	ustanovenie a zloženie odborných komisií Policajného zboru, podrobnosti o organizácii a hodnotení skúšky odbornej spôsobilosti príslušníkov obecnej polície a vzor osvedčenia o odbornej spôsobilosti príslušníka obecnej polície,
b)	forma, rozsah odbornej prípravy príslušníkov obecnej polície, vzor žiadosti o vykonanie odbornej prípravy a o vykonanie skúšky odbornej spôsobilosti príslušníkov obecnej polície a podrobnosti o organizácii a o vykonávaní odbornej prípravy príslušníkov obecnej polície.

Vychádzajúc z vyššie uvedených skutočností bol vypracovaný návrh nariadenia vlády Slovenskej republiky, ktorým sa upravuje oblasť vykonávania odbornej prípravy a skúšok odbornej spôsobilosti príslušníkov obecnej polície.

Obsah návrhu nariadenia vlády Slovenskej republiky priamo vyplýva z novely zákona Slovenskej národnej rady č. 564/1991 Zb. o obecnej polícii v znení neskorších predpisov, pričom svojimi ustanoveniami nezasahuje do problematiky, ktorá je upravená inými všeobecne záväznými právnymi predpismi. Návrh nariadenia vlády Slovenskej republiky predpokladá úpravu problematiky vykonávania odbornej prípravy a skúšok odbornej spôsobilosti príslušníkov obecnej polície. Návrh nariadenia vlády Slovenskej republiky je založený na princípe upravenia jednotnej úrovne odbornej prípravy a skúšok odbornej spôsobilosti príslušníkov obecnej polície v školách Ministerstva vnútra Slovenskej republiky a vo vzdelávacích strediskách obcí a miest. Je potrebné uviesť, že doterajšie nariadenie vlády Slovenskej republiky č. 460/2000 Z. z. o dĺžke trvania a rozsahu odbornej prípravy zamestnancov obecnej polície a o ustanovení a zložení odborných komisií Policajného zboru bude zrušené ustanovením § 28a novely zákona Slovenskej národnej rady č. 564/1991 Zb. o obecnej polícii v znení neskorších predpisov. 

Návrh nariadenia vlády Slovenskej republiky je v súlade s Ústavou Slovenskej republiky, ako aj so zákonom Slovenskej národnej rady č. 564/1991 Zb. o obecnej polícii v znení neskorších predpisov.

	Nakoľko návrh nariadenia vlády Slovenskej republiky vyplýva z novely zákona Slovenskej národnej rady č. 564/1991 Zb. o obecnej polícii v znení neskorších predpisov všetky dopady na štátny rozpočet a rozpočty obcí vyplývajú z dôvodovej správy k novele citovaného zákona.

DOLOŽKA ZLUČITEĽNOSTI
Právneho predpisu
s právom Európskych spoločenstiev a právom Európskej únie

1. navrhovateľ právneho predpisu:

Vláda Slovenskej republiky.

2. Názov návrhu právneho predpisu:
	
Nariadenie vlády Slovenskej republiky o skúškach odbornej spôsobilosti príslušníkov obecnej polície a o odbornej príprave príslušníkov obecnej polície.

3. Záväzky Slovenskej republiky vo vzťahu k Európskym spoločenstvám a Európskej únii:

	a) identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky,

	problematika návrhu nariadenia vlády Slovenskej republiky nie je prioritou aproximácie práva podľa čl. 70 Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej,

	problematika návrhu nariadenia vlády Slovenskej republiky nie je prioritou aproximácie práva podľa poslednej verzie Národného programu pre prijatie acquis communautaire,

	problematika návrhu nariadenia vlády Slovenskej republiky nie je prioritou podľa poslednej verzie Partnerstva pre vstup,

	problematika návrhu nariadenia vlády Slovenskej republiky nie je prioritou aproximácie práva podľa Bielej knihy (Príprava asociovaných krajín strednej a východnej Európy na integráciu do vnútorného trhu Európskej únie),

	problematika návrhu nariadenia vlády Slovenskej republiky nie je prioritou aproximácie práva podľa screeningu,

	problematika návrhu nariadenia vlády Slovenskej republiky nie je prioritou z pohľadu aproximácie práva podľa uznesenia vlády Slovenskej republiky č. 1154 z 12. 12. 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13. 11. 2001,

	návrh vydania predmetného nariadenia vyplýva z novely č. 333 zákona Slovenskej národnej rady č. 564/1991 Zb. o obecnej polícii v znení neskorších predpisov z 2. júla 2003, ako aj na základe odporúčaní Európskej komisie o zabezpečení jednotnej odbornej prípravy a skúšok odbornej spôsobilosti príslušníkov obecnej polície.

	b) identifikácia záväzkov vyplývajúcich zo schválených negociačných pozícií v príslušnej kapitole, ktorá je predmetom návrhu právneho predpisu,

	bezpredmetné.

4. Problematika návrhu právneho predpisu:

	a) je upravená v práve Európskych spoločenstiev,
V primárnom práve je problematika návrhu nariadenia vlády Slovenskej republiky upravená:
v Zmluve o založení Európskeho spoločenstva podpísaná dňa 25. 3. 1957, článok 39, ods. 4 v znení Amsterdamskej zmluvy podpísanej dňa 2. 10. 1997, ktorá nadobudla účinnosť dňom 1. 5. 1999 a v znení Zmluvy z Nice. Preklad dokumentu existuje, nachádza sa v Centrálnej prekladateľskej jednotke Úradu vlády Slovenskej republiky a neprešiel jej revíziou. (V citovanom článku sa uvádza výnimka z princípu národného zaobchádzania na zamestnanie vo verejnej správe v oblasti slobody pohybu osôb, služieb a kapitálu.)

c) nie je upravená v práve Európskej únie.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

	a) úplná zhoda.

6. Gestor (spolupracujúce rezorty):

	bezpredmetné.

7. Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):

	K príprave zákona neboli prizvaní žiadni experti k posúdeniu k zlučiteľnosti návrhu zákona s právom Európskych spoločenstiev a Európskej únie.

Osobitná časť

K § 1

Ustanovenie vymedzuje predmet právnej úpravy.

K § 2

Ustanovenie vymedzuje zloženie odbornej komisie Policajného zboru a spôsob ustanovovania jej predsedu a členov. Predsedom odbornej komisie Policajného zboru a členom odbornej komisie Policajného zboru, tak ako to už vyplýva priamo z názvu komisie, budú len príslušníci Policajného zboru, ktorí ako odborníci na oblasť policajno-bezpečnostných činností zaručia, že odbornú spôsobilosť preukáže len ten príslušník obecnej polície, ktorý odbornou prípravou získal predpísaný súhrn vedomostí a praktických zručností. Tým, že predsedom a členom odbornej komisie Policajného zboru bude len príslušník Policajného zboru je zároveň jednoznačne odstránený problém nejednotného postupu predsedu a jednotlivých členov odbornej komisie Policajného zboru. Činnosť celej odbornej komisie Policajného zboru, ako aj priebeh skúšky bude po schválení predloženého návrhu nariadenia vlády Slovenskej republiky  upravený interným aktom riadenia Ministerstva vnútra Slovenskej republiky.

K § 3

Ustanovenie upravuje podrobnosti určovania miesta a dátumu vykonania skúšky odbornej spôsobilosti príslušníkov obecnej polície z dôvodu ujednotenia určovania termínov skúšok odbornej spôsobilosti príslušníkov obecnej polície zo strany Ministerstva vnútra Slovenskej republiky. Skúška odbornej spôsobilosti príslušníkov obecnej polície bude musieť byť vykonaná najneskoršie do 7 dní od ukončenia odbornej prípravy príslušníkov obecnej polície, čím sa zabezpečí dostatočný priestor záverečnej prípravy príslušníkov obecnej polície na skúšku. Určenie dlhšieho časového úseku od ukončenia odbornej prípravy príslušníkov obecnej polície do vykonania skúšok odbornej spôsobilosti príslušníkov obecnej polície nie je vhodné najmä z hľadiska využiteľnosti novoprijatých príslušníkov obecnej polície zo strany obcí a miest.
Ustanovenie zároveň upravuje podrobnosti týkajúce sa realizácie písomnej a ústnej časti skúšky odbornej spôsobilosti príslušníkov obecnej polície. Určením presnej formy a časových limitov vykonania písomnej a ústnej časti skúšky odbornej spôsobilosti príslušníkov obecnej polície zabezpečí ujednotenie postupu odbornej komisie Policajného zboru a vytvorí adekvátne a optimálne podmienky pre príslušníkov obecnej polície, ktorí budú skúšku vykonávať.
Ustanovenie taktiež jednoznačne upravuje, čo je na skúške odbornej spôsobilosti príslušníkov obecnej polície zakázané a aké sú následky pre príslušníka obecnej polície v prípade zistenia nedovoleného postupu pri skúške.

K § 4
	
Ustanovenie upravuje postup odbornej komisie Policajného zboru pri hodnotení písomnej a ústnej časti skúšky odbornej spôsobilosti príslušníkov obecnej polície. Týmto je jednoznačne zabezpečený jednotný postup odborných komisií Policajného zboru a zároveň sú vytvorené rovnaké podmienky pre všetkých príslušníkov obecných polícií, ktorí vykonávajú skúšku. Aby sa zabránilo prípadnej manipulácii s výsledkami skúšky príslušníkov obecnej polície, vyhotoví odborná komisia Policajného zboru o skúške protokol a výsledok skúšky ešte v ten deň oznámi príslušníkovi obecnej polície.

K § 5

Vychádzajúc zo skutočnosti, že ustanovenie § 25 ods. 2 novely zákona o obecnej polícii predpokladá, že príslušník obecnej polície môže opakovať skúšku odbornej spôsobilosti príslušníka obecnej polícii iba raz na opravnej skúške, upravuje toto ustanovenie podrobnosti určenia dátumu uskutočnenia opravnej skúšky. Na organizáciu a hodnotenie opravnej skúšky sa primerane vzťahujú ustanovenia, ktoré už upravujú organizáciu a hodnotenie skúšky odbornej spôsobilosti príslušníkov obecnej polície, čím sa jednoznačne predíde duplicitnej úprave totožnej problematiky.

K § 6

S poukázaním na ustanovenie § 25 novely zákona o obecnej polícii je potrebné v nariadení vlády Slovenskej republiky ustanoviť vzor osvedčenia o odbornej spôsobilosti príslušníka obecnej polície. Vzor  osvedčenia o odbornej spôsobilosti príslušníka obecnej polície bol vyhotovený podľa vzoru uvedeného v nariadení vlády Slovenskej republiky č. 460/2000 Z. z. o dĺžke trvania a rozsahu odbornej prípravy zamestnancov obecnej polície a o ustanovení a zložení odborných komisií Policajného zboru z dôvodu zachovania doterajších obsahových a evidenčných náležitostí.

K § 7

Rozsah odbornej prípravy príslušníkov obecnej polície je rozdelený do dvoch častí. Reaguje tak na aktuálne požiadavky, ktoré sú v súčasnej dobe kladené na vedomosti a praktické zručnosti verejných činiteľov, ktorí plnia úlohy na úseku ochrany života, zdravia, majetku a bezpečnosti osôb s ohľadom na zverené kompetencie príslušníkov obecnej polície podľa  zákona Slovenskej národnej rady č. 564/1991 Zb. o obecnej polícii v znení neskorších predpisov. 

K § 8

Na rozdiel od predchádzajúcej právnej úpravy nie je obsahová stránka rozsahu odbornej prípravy príslušníkov obecnej polície rozpísaná do podrobných ustanovení z dôvodu, že odborná príprava bude vykonávaná na jednotnej kvalitatívnej úrovni v stredných odborných školách Policajného zboru a vzdelávacích zariadeniach obcí a miest. Podrobnosti navrhnutého rozsahu odbornej prípravy príslušníkov obecnej polície budú upravené vo vzdelávacom programe, ktorého spracovanie, schválenie a následnú distribúciu zabezpečí Ministerstvo vnútra Slovenskej republiky.
Aj napriek zriadeniu a prevádzkovaniu vzdelávacích stredísk obcí a miest bude hlavným gestorom jednotného vykonávania odbornej prípravy príslušníkov obecnej polície Ministerstvo vnútra Slovenskej republiky. Z uvedeného dôvodu budú podrobné obsahové náležitosti odbornej prípravy príslušníkov obecnej polície spracované a následne schválené vo vzdelávacom programe, ktorý bude doručený obci alebo mestu na základe požiadania.

K § 9

Predmetné ustanovenie bolo navrhnuté a spracované z dôvodu ujednotenia podávania žiadostí o vykonanie odbornej prípravy a skúšky odbornej spôsobilosti príslušníka obecnej polície. Určením náležitostí žiadosti, ako aj uvedením jej vzoru v prílohe č. 2 návrhu nariadenia vlády Slovenskej republiky sa jednoznačne odstránia administratívne prieťahy v prípadnej nezrovnalosti a neúplnosti žiadosti napríklad v osobných údajoch príslušníkov obecnej polície alebo označení obce kde by bolo potrebné zo strany Ministerstva vnútra Slovenskej republiky alebo vzdelávacieho strediska obce alebo mesta požadovať administratívne doplnenie žiadosti. Ministerstvo vnútra Slovenskej republiky na základe písomnej žiadosti bude zároveň spracovávať a evidovať osobné údaje príslušníka obecnej polície, ktorý bude vykonávať odbornú prípravu a skúšku odbornej spôsobilosti v súlade so zákonom č. 428/2002 Z. z. o ochrane osobných údajov. V prípade, ak v žiadosti o vykonanie odbornej prípravy a skúšky odbornej spôsobilosti príslušníka obecnej polície bude chýbať súhlas príslušníka obecnej polície so spracovávaním a evidovaním jeho osobných údajov, Ministerstvo vnútra Slovenskej republiky alebo vzdelávacie stredisko obce alebo mesta požiada príslušnú obec o doplnenie žiadosti v určenom termíne a ak žiadosť doplnená nebude, odborná príprava pre tohto príslušníka obecnej polície nebude vykonaná.

K § 10 

Účinnosť nariadenia vlády Slovenskej republiky je navrhnutá v súlade s účinnosťou novely zákona Slovenskej národnej rady č. 564/1991 Zb. o obecnej polícii v znení neskorších predpisov dňom 1. januára 2004.